• ISEM TONIO FENECH JIBQA' REGOLARI FIL-MIDJA ŻVEDIŻA L-investigazzjoni fil-każ ta' Falcon Funds, li fih hemm direttur l-Eks Ministru Tonio Fenech, infirxet f'pajjiżi oħra, xhieda li turi kemm dan huwa każ serju. Filwaqt li fil-midja Żvediża kompliet tiddomina l-istorja, sar magħruf li l-investigaturi kellmu nies fir-Renju Unit u anke fl-Istati Uniti. Ikkonfermat dan mal-gazzetta KullĦadd il-ġurnalista Sara Recabarren waħda mill-ġurnalisti li fl-Iżvezja qed tinvestiga l-każ fid-dettall. "Il-pulizija u l-awtoritajiet Żvediżi qed jieħdu dan il-każ b'serjetà liema bħalha. L-investigazzjoni ħadithom ukoll fl-Istati Uniti u r-Renju Unit. Daqshekk hu kbir dan il-każ," qalet Recabarren li rrimarkat kif hemm erba' prosekuturi jmexxu l-investigazzjoni li hija meqjusa bħala waħda estensiva ħafna. Kull jum li jgħaddi qed joħorġu wkoll fatti ġodda. Qed jitnisslu dubji wkoll dwar l-irwol ta' Emil Amir Ingmason u anke r-rabta tiegħu mal-fond u ma' Tonio Fenech. Dokumenti esklussivi li jinsabu għand il-gazzetta Kullħadd juru li l-Eks Ministru Nazzjonalista Tonio Fenech, li hu direttur ta' fond investigat mill-pulizija Żvediża, ma qalx il-verità kollha lill-ġurnalista Żvediża meta ġiet Malta tinvestiga l-każ. Dakinhar prova jagħti l-impressjoni li Ingmanson ma kienx involut ħafna f'Falcon Funds. Iżda, f'idejna għandna emails li jixhdu mod ieħor. Dawn huma emails li bagħat l-Iżvediż Emil Amir Ingmason u emails oħra li rċieva indirizzati lilu. Fost dawn hemm email ta' Ingmason innifsu. L-email intbagħtet fl-għaxra ta' Novembru tal-elfejn u ħmistax u fiha tidher il-firma ta' Ingmason bil-kliem Falcon Funds taħtu. Huwa proprju hawnhekk li jqum is-suspett, dak li Emil Amir Ingmason jista' jkun ferm iżjed minn konsulent fi ħdan il-Falcon Funds, l-impressjoni li prova jagħti Tonio Fenech. Fil-fatt jidhru wkoll korrispondenzi li saru bejn Ingmason ma' banek. Il-ġurnalista Żvediża Sara Recabarren li qed tinvestiga l-każ spjegat illi meta staqsiet persuni fi ħdan il-Falcon Funds dwar l-involviment ta' Emil, dawn naqsu milli jwieġbu. Qalet li qabel ma ġiet pajjiżna biex issaqsi lil Tonio Fenech kellha bosta sorsi li kienu qed jgħaddulha informazzjoni dwar il-każ. Fost oħrajn il-lista tal-azzjonisti fi ħdan l-Aġenzija Żvediża għall-Pensjonijiet turi kif Emil biegħ strumenti finanzjarji lil tal-Falcon Funds. Quddiem dan kollu l-ġurnalista Żvediża Sara Recabarren stqarret li rata pjuttost stramba meta Tonio Fenech qal li Emil Amir Ingmason mhuwiex involut fil-Falcon Funds. "Ma stajtx nifhem għaliex Tonio Fenech qal hekk. Iżjed u iżjed meta rajt id-dokumenti li juru mod ieħor. Ma naħsibx li wieġeb b'mod ċar, nisperaw li jkun iżjed ċar," qalet Recabarren. Min hu Emil Amir Ingmason? Emil Amir Ingmason huwa Żvediż li qed ikun investigat mill-Awtoritajiet Żvediżi dwar l-allegat mod frodulenti li bih flus il-pensjonanti Żvediżi għaddew minn fond privat għall-Falcon Funds. Għandu track record ta' kumpaniji li fallew u li tagħhom hu kien membru. Serva bħala n-negozjant li wassal għat-twaqqif tal-Falcon Funds tliet snin ilu u huwa msemmi bħala is-sid benefiċjarju tal-istess fond. Minn informazzjoni li kisbet din il-gazzetta, hemm indikazzjonijiet li Emil Amir Ingmason huwa involut sew fil-Falcon Funds tant li qed ikun investigat mill-Pulizija Żvediża. Fil-fatt, fl-emails li ntbagħtu jidher kif Ingmason kitibhom f'isem tal-Falcon Funds. Xi ħaġa li l-ġurnalista Żvediża Recabarren stqarret li kienet pjuttost sorpriża meta Ingmason qallha li m'għandu x'jaqsam xejn ma' tal-Falcon Funds. Ingmasoa: Nippreżenta lili nnifsi, jien negozjant indipendenti. Ġurnalista: Imma taġixxi f'isem il-Falcon Funds meta tavviċina banek oħra... Ingmason: Jista' jkun li weġibt l-email bi traskuraġni... ma nafx. Ġurnalista: Użajt il-logo tagħhom. Ingmason: Ma naġixxix għall-Falcon. Qatt ma kont parti mill-bord tad-diretturi, ma naġixxix għall-Falcon. L-istess kienet sorpriża meta l-ġurnalista ġiet Malta u staqsiet direttament lil Tonio Fenech. Fenech kien wieġeb li r-relazzjoni bejn il-Falcon Funds u l-Iżvediż Emil Amir Ingmason hija biss fuq livell ta' konsulenza u li Ingmason mhuwiex involut. Madanakollu, d-dokumenti iswed fuq l-abjad jissuġġerixxu xorta oħra, l-istess dokumenti li l-ġurnalista Żvediża wriet lil Tonio Fenech f'pajjiżna u li jinsabu f'idejn din il-gazzetta. Tonio Fenech qrib il-protagonist Il-konnessjoni bejn l-Eks Ministru Nazzjonalista Tonio Fenech u Emil Amir Ingmason ma tiqafx hawn. Artiklu li deher fl-aħħar jiem fl-aħbarijiet Żvediżi jirraporta kif Tonio Fenech, li kien Ministru għall-Finanzi ta' pajjiżna, qed juża kumpanija, ċertu Springtime li din qed tibgħat l-istqarrijiet tal-Falcon Funds lill-aġenzija Żvediża għall-pensjonijiet. Fl-artiklu jingħad li din il-kumpanija hija l-istess waħda li uża Emil Amir Ingmason meta kien intervistat mill-programm Cold Facts li investiga l-każ. Emil Amir Ingmason, huwa l-istess persuna li l-awtoritajiet Żvediżi jaħsbu li kellha rwol ċentrali fil-mod kif flus ta' pensjonanti Żvediżi għaddew minn fond privat għall-Falcon Funds. Azzjoni li wasslet biex ingidmu eluf ta' pensjonanti. Skandlu li qed jiddomina fl-Iżvezja Għal dawn l-aħħar ħames xhur il-każ tal-Falcon Funds kompla jiddomina l-aħbarijiet Żvediżi. Ir-reazzjonijiet fil-pajjiż kienu kbar, l-artikli kienu kontinwi u għadhom għaddejjin s'issa. Każ li ħoloq rabja għall-ammont ta' flus li tista' tilfet l-Aġenzija Żvediża għall-pensjonijiet u insigurtà fost il-pensjonanti nfushom. Il-każ kompla jiddomina iżjed meta l-Aġenzija Żvediża għall-Pensjonijiet iddeċidiet li tieħu azzjonijiet kriminali kontra tal-Falcon Funds. Dan wara li marru kontra l-ftehim milħuq biex iħallsu l-biljuni li allegatament insterqu minn pensjonanti Żvediżi lill-Aġenzija Żvediża. Il-flus kellhom jintraddu erba' xhur ilu. Madanakollu, kien il-ġimgħa li għaddiet li tal-Falcon Funds bdew iroddu l-flus ftit ftit, xi ħaġa li hija inaċċettabbli. Dan wassal biex ikomplu jqumu iżjed suspetti dwar il-każ, tant li l-Aġenzija Żvediża għal Reati Kriminali qed tinvestiga dan kollu wara li l-Aġenzija Żvediża għall-pensjonijiet waslu għandha dokumenti anonimi li jqajmu suspetti ta' frodi. Tkompli l-pressjoni biex tal-Falcon Funds iħallsu Anke jekk tal-Falcon Funds bdew iroddu lura ftit mill-miljuni, l-Awtorità Żvediża għall-Pensjonijiet qed tagħmel pressjoni sabiex jintraddu l-flus mill-iktar fis possibli. Il-flus li jlaħħqu l-mitejn u erbgħin miljun ewro, kellhom jitħallsu erba' xhur ilu. Dan ma seħħx. Ħaġa li filwaqt li rrabjat lill-Awtorità Żvediża għall-Pensjonijiet, l-istess Awtorità ma kienx fadlilha alternattiva ħlief li tieħu passi kriminali. Passi li ttieħdu fil-jum li tal-Falcon Funds bdew jibagħtu xi ħaġa tal-flus.